ועדת הכנסת, כנסת 23, פרוטוקול מספר 86, 2020-12-07 10:30

איתן גינזבורג: חברי הכנסת, אני מתכבד לפתוח את ישיבת ועדת הכנסת.

איתן גינזבורג: היום יום שני, כ"א בכסלו התשפ"א, 7 בדצמבר 2020.

איתן גינזבורג: על סדר-היום מספר נושאים, נתחיל בראשון:

איתן גינזבורג: הצעה להעברת הצעת חוק קליטת חיילים משוחררים (תיקון מס' 23 – הוראת שעה – נגיף הקורונה החדש) (מענק חד-פעמי נוסף), התשפ"א-2020, מוועדת העלייה, הקליטה והתפוצות לדיון בוועדה משותפת לוועדת העבודה, הרווחה והבריאות וועדת העלייה, הקליטה והתפוצות.

איתן גינזבורג: לפי הסכמה בין שני ראשי הוועדות – חבר הכנסת חיים כץ וחבר הכנסת דוד ביטן – הבקשה היא שנקים ועדה משותפת שתדון בחוק האמור.

איתן גינזבורג: הוועדה תהיה מורכבת משמונה חברים – ארבעה לכל ועדה – כשבראשות הוועדה יעמוד יושב-ראש ועדת העבודה, הרווחה והבריאות.

איתן גינזבורג: ההצעה שלהם היא כזו: מטעם ועדת העבודה והרווחה – יכהנו חברי הכנסת חיים כץ, חוה אתי עטייה, טלי פלוסקוב ויוראי להב הרצנו, ומטעם ועדת העלייה, הקליטה, והתפוצות יכהנו – דוד ביטן, אנדרי קוז'ינוב, מיכל וונש ואלכס קושניר.

מיכאל מלכיאלי: לש"ס אין שם נציג?

אלעזר שטרן: זה חיילים.

איתן גינזבורג: זה מה שהציעו.

מיכאל מלכיאלי: אני מציע להכניס שם גם נציג מש"ס.

איתן גינזבורג: אתה רוצה נציג מש"ס?

מיכאל מלכיאלי: ודאי.

מיכאל מלכיאלי: לא אני רוצה, זה עם ישראל צריך.

איתן גינזבורג: זה חשוב לך?

אוסנת הילה מארק: יש חיילים בש"ס.

איתן גינזבורג: לא קשור לזה.

איתן גינזבורג: אם כך, הייתי מציע - - -

אחמד טיבי: את המקום שלנו אני נותן לש"ס.

מיכאל מלכיאלי: לא לא, ש"ס יש לה מקום משל עצמה.

אחמד טיבי: תמורת ביטול חוק קמיניץ.

אחמד טיבי: תזכור.

אוסנת הילה מארק: לפחות לא מתחת לשולחן.

איתן גינזבורג: אם כך, אני מציע שהוועדה תמנה עשרה חברים.

איתן גינזבורג: נוסיף נציג לש"ס ועוד נציג לאופוזיציה, נציג מטעם סיעת מרצ.

איתן גינזבורג: תיכף נבדוק את ההרכב ונקבע אותו.

טלי פלוסקוב: שמות אפשר גם אחר כך, לא?

איתן גינזבורג: שמות אפשר אחר כך?

ארבל אסטרחן: לא, אבל תעבור לנושא הבא בינתיים.

קריאה: אנחנו ניקח, איתן.

איתן גינזבורג: יש לכם כבר שניים.

קריאה: למרצ אין נציג באף אחת מהוועדות.

איתן גינזבורג: אוקיי.

איתן גינזבורג: אפשר גם מימינה, אם תרצו.

איתן גינזבורג: אין לי בעיה.

איתן גינזבורג: אז לא נצביע, נחכה שיביאו את הרכב הוועדות ונחליט מי יהיה.

אלעזר שטרן: יש עכשיו כמה יוזמות על חיילים משוחררים – בודדים, לא בודדים.

אלעזר שטרן: מה זה בדיוק?

טלי פלוסקוב: בגלל שגם בוועדת העלייה והקליטה ביטן טיפל בנושא - - -

אלעזר שטרן: אני מבין, אני רק אומר שיש כמה חוקים על חיילים משוחררים בעידן הקורונה.

אלעזר שטרן: פה לא כתוב חיילים בודדים, ואני רוצה להבין על איזה חוק מדובר.

טלי פלוסקוב: לא בודדים, לדעתי.

אלעזר שטרן: אז למה זה עלייה וקליטה?

טלי פלוסקוב: כי ביטן התחיל לטפל.

אלעזר שטרן: אני לא בטוח שאת צודקת.

יבגני סובה: שטרן, יש ועדת משנה בוועדת העלייה והקליטה לחיילים משוחררים, בגלל זה הם רוצים.

איתן גינזבורג: חברים, אני רוצה להציע את ההצעה הבאה: מטעם ועדת העבודה, הרווחה והבריאות יצטרף חבר הכנסת אופיר סופר ומטעם ועדת העלייה יוסי טייב.

איתן גינזבורג: מקובל עליכם?

בועז טופורובסקי: ומי נציג האופוזיציה?

טלי פלוסקוב: נציג ימינה.

איתן גינזבורג: הצעת חוק קליטת חיילים משוחררים (תיקון מס' 23 – הוראת שעה – נגיף הקורונה החדש) (מענק חד-פעמי נוסף), התשפ"א-2020.

קריאה: למי?

איתן גינזבורג: אקרא לכם, חברים: "חייל משוחרר שסיים את שירותו הסדיר בשנת 2020 זכאי לקבל מהאוצר באופן חד-פעמי מענק כמפורט" – ויש פה פירוט של המענקים.

טלי פלוסקוב: לא בודדים.

איתן גינזבורג: לא בודדים, כל החיילים המשוחררים.

אוסנת הילה מארק: זה מה שאמרתי, זה לכולם.

איתן גינזבורג: מקובל עליכם?

איתן גינזבורג: בואו נעבור להצבעה.

איתן גינזבורג: מי בעד הרכב הוועדה?

איתן גינזבורג: בעד – 11

איתן גינזבורג: נמנעים – אין

איתן גינזבורג: בעד הרכב הוועדה –11.

איתן גינזבורג: ההצעה התקבלה פה אחד.

איתן גינזבורג: אנחנו עוברים לנושא הבא: קביעת ועדה לדיון בהצעה לסדר-היום בנושא מצוקת האירועים והחתונות נוכח משבר הקורונה, של חברי הכנסת בוסו, ברוכי, סובה, סמוטריץ' ושחאדה.

איתן גינזבורג: במהלך הדיון במליאה נשמעו שתי הצעות: אחת, להעביר את ההצעה לסדר-היום לוועדת הפנים והגנת הסביבה, והשנייה, לוועדת החוקה, חוק ומשפט.

איתן גינזבורג: יש פה את נציגי המציעים?

איתן גינזבורג: נתחיל מחבר הכנסת בוסו, יוזם ההצעה, בבקשה.

אוריאל בוסו: היושב-ראש, העליתי הצעה לסדר כי ביקשתי שמשרד הבריאות ייתן מתווה לחתונות.

אוריאל בוסו: אנחנו יודעים שנושא החתונות – לא אירועים בכלל, אלא חתונות – מקדם הדבקה, אבל שייתנו מתווה כלשהו, של בדיקות סרולוגיות, לאחר בדיקות, קפסולות וכו'.

אוריאל בוסו: מי שדן עד היום במתווים הללו והעביר, יחד עם משרד הבריאות, כל מיני קריטריונים זו ועדת החוקה, חוק ומשפט, וזו הייתה הדעה של כולם, חוץ מחבר הכנסת שנמצא פה, יבגני סובה.

אוריאל בוסו: לדעתי, זו בדיוק הוועדה שמתאימה לדון בנושא.

אוסנת הילה מארק: גם צריך לקחת בחשבון שכל סמכויות הקורונה נמצאות שם.

אוריאל בוסו: יפה.

אוריאל בוסו: סמכויות הקורונה וכל המתווים – כמו האיים הירוקים והיוזמות האחרונות – נקבעו בוועדת החוקה, חוק ומשפט בתיאום עם משרד הבריאות.

איתן גינזבורג: תודה רבה.

איתן גינזבורג: חבר הכנסת סובה.

יבגני סובה: קודם כול, אני מצטרף למה שאמר חברי חבר הכנסת בוסו, אני בהחלט חושב שצריך לקיים חתונות.

יבגני סובה: אני חושב שיש גם זוגות שלא מסוגלים להתחתן, חוזרים לארץ ממדינות שבהן הם כן יכולים לעשות את הרישום, ולכן, אדוני היושב-ראש, אני מבקש שהנושא הזה גם יעלה בוועדת הפנים, שדנה בנושא של 9,000 זוגות שלא יכולים להירשם בישראל - - -

אוריאל בוסו: מה קשור?

יבגני סובה: לא הפרעתי לך, סליחה.

יבגני סובה: אני מבקש שהנושא הזה לא יישכח – הנושא של 9,000 זוגות שלא יכולים להירשם בתקופת הקורונה - -

אוסנת הילה מארק: אבל זה לא רלוונטי.

יבגני סובה: - - טרם נמצא פתרון, ואני מבקש שוועדת הפנים – אני מוכן לתמוך בהצעות שלכם, תתמכו גם בהצעות שלנו.

מיכאל מלכיאלי: אבל זה לא הדיון הזה.

יבגני סובה: זה הדיון הזה, של החתונות, משום שהם מקיימים חתונות בדיוק כמו שאנשים שעושים רישום ברבנות מקיימים חתונות.

מיכאל מלכיאלי: אתה צודק, אבל זה לא הדיון הזה.

יצחק פינדרוס: - - -

יבגני סובה: לכן אני רוצה שוועדת הפנים תמשיך לעסוק בדיון הזה.

אוריאל בוסו: אבל אנחנו דיברנו - - -

יבגני סובה: בוסו, אל תשכנע אותי.

יבגני סובה: זאת בקשתי, כמו שזו בקשה שלך.

יבגני סובה: אני אומר לכם שוועדת הפנים התחילה בדיון הזה, אני לא רוצה שהנושא הזה יתמסמס.

אוסנת הילה מארק: אבל זה לא קשור לאירועים, זה קשור לקורונה.

יבגני סובה: בוודאי שזה קשור לאירועים.

אוסנת הילה מארק: זה לא קשור, זה קשור לקורונה.

יבגני סובה: זה קשור לאירועים, משום שהם עושים את האירועים בדיוק כמו שעושים חתונות - - -

איתן גינזבורג: תודה רבה, חברי הכנסת.

יבגני סובה: זה קשור גם לאירועים, בוודאי שזה קשור.

איתן גינזבורג: חבר הכנסת סובה, תודה.

איתן גינזבורג: מישהו מחברי הוועדה רוצה להתייחס?

איתן גינזבורג: בבקשה, חבר הכנסת מארק.

אוסנת הילה מארק: אני לגמרי מצטרפת לבקשה של בוסו, אבל מהסיבה שוועדת החוקה היא ועדה שדנה בכל המתווים של קורונה, והסיפור פה הוא לגמרי לגמרי קורונה.

אוסנת הילה מארק: אין פה שום דבר שקשור לוועדת הפנים, זה לא רלוונטי.

יבגני סובה: אבל בגלל קורונה הם לא יכולים - - -

איתן גינזבורג: אני מבקש לא להפריע.

אוסנת הילה מארק: זה לא רלוונטי.

יבגני סובה: אין טיסות לחו"ל.

יבגני סובה: זה קשור לפנים.

איתן גינזבורג: תודה.

איתן גינזבורג: עוד מישהו רוצה להתייחס?

איתן גינזבורג: בבקשה, חבר הכנסת אלעזר שטרן.

אלעזר שטרן: הבעיה שהוא מעלה היא בעיה נכונה, זה גם עלה פה בוועדה.

אלעזר שטרן: יש אנשים שלא יכולים בכלל להתחתן בארץ, לא בגלל שאין חתונות ואין אירועים, אלא בגלל שאחד מבני הזוג יהודי והשני לא יהודי.

אלעזר שטרן: כבר בית המשפט העליון אמר שאין להם פתרון, הם לא יכולים להתחתן בארץ.

אוסנת הילה מארק: אבל הם לא יכולים להתחתן, לא בקורונה ולא לא בקורונה.

יבגני סובה: אבל אין טיסות בתקופת קורונה, בגלל זה אני מבקש להסתכל - - -

אוסנת הילה מארק: - - -

יבגני סובה: בגלל שאין טיסות למדינות האלה ובגלל שלא נותנים להם לעשות את זה, אני מבקש להסתכל - - -

אוסנת הילה מארק: אבל המהות של הדיון היא לא מי יכול ומי לא.

איתן גינזבורג: חברים, אי-אפשר ככה.

איתן גינזבורג: סליחה רגע, זה שאדם מתקרב למיקרופון וחוטף אותו זה לא יעשה אותו יותר - - -

אלעזר שטרן: אבל אוסנת לא תבוא, אוסנת תחרים את זה.

איתן גינזבורג: חבר הכנסת שטרן, סיימת את דבריך?

אלעזר שטרן: לא.

איתן גינזבורג: בבקשה.

אלעזר שטרן: המקהלה של הצרחות פה - - -

איתן גינזבורג: נכון, אתה צודק.

אלעזר שטרן: אני דווקא רציתי להגיד שאני מבין את העניין הזה, בגלל שמדובר פה על עצם האירוע שלא יכול להתקיים בגלל הקורונה.

אלעזר שטרן: הבעיה הזאת היא בעיה שצריך להילחם בה, לפתור אותה.

אלעזר שטרן: הדיון בחוק הזה הוא דיון על עצם קיום האירוע עם משתתפים, ולכן אני חושב - - -

איתן גינזבורג: נכון.

אלעזר שטרן: אבל אתם לא נותנים לדבר.

איתן גינזבורג: מה ההצעה שלך?

אלעזר שטרן: אמרתי שזה שייך למשפחה של הקורונה.

אלעזר שטרן: אני מציע גם לחברי, אחרי שהנושא הזה עלה והעברנו אותו לוועדת הפנים, אם תרצה, אני - - -

יבגני סובה: אלעזר, לקח חודשיים עד שקיימנו דיון, ועכשיו - - -

איתן גינזבורג: חברים, אני אעלה להצבעה.

יבגני סובה: - - - אז אני חושב שיש כאן הזדמנות לקיים דיון נוסף.

איתן גינזבורג: אם אין עוד דוברים, אעבור להצבעה.

איתן גינזבורג: מי בעד העברת ההצעה לסדר-היום בנושא מצוקת האירועים והחתונות נוכח משבר הקורונה לוועדת החוקה, חוק ומשפט?

איתן גינזבורג: בעד – 10

איתן גינזבורג: נמנעים – 1

איתן גינזבורג: בעד – 10, נגד – שניים, נמנעים – אחד.

איתן גינזבורג: ברוב קולות, ההצעה לסדר-היום תועבר לדיון בוועדת החוקה, חוק ומשפט.

אוריאל בוסו: תודה רבה.

אוריאל בוסו: << נושא >> הצעת חוק התפזרות הכנסת העשרים ושלוש, התש"ף-2020, פ/1405/23, הצעת ח"כ יאיר לפיד << נושא >>

איתן גינזבורג: הסעיף האחרון על סדר-היום – קביעת הוועדה לדיון בהצעות החוק הבאות:

איתן גינזבורג: הצעת חוק התפזרות הכנסת העשרים-ושלוש, התש"ף-2020, של חבר הכנסת חבר הכנסת ניצן הורוביץ וקבוצת חברי כנסת, והצעת חוק התפזרות הכנסת העשרים-ושלוש, של חבר הכנסת יאיר לפיד וקבוצת חברי כנסת.

איתן גינזבורג: חברי הכנסת, במהלך הדיון נשמעו שתי בקשות: להעביר את הצעות החוק לוועדת החוקה, חוק ומשפט, ונשמעה הצעה להעביר את זה לוועדת הכנסת.

איתן גינזבורג: מבדיקה שערכתי, עד הכנסת ה-14 באמת ועדת החוקה הייתה זו שדנה בהצעות חוק התפזרות הכנסת.

איתן גינזבורג: מהכנסת ה-18 בשנת 2012, או אם תרצו, מהרגע שבה הממשלה הייתה בראשות בנימין נתניהו, כל הצעות התפזרות הכנסת נדונו בוועדת הכנסת – גם בכנסת ה-18, גם בכנסת ה-19, גם בכנסת ה-20.

איתן גינזבורג: בכנסות ה-20 וה-21 היו ועדות מיוחדות, כי ועדת הכנסת טרם הוקמה.

איתן גינזבורג: זו הייתה הוועדה המסדרת, האחת בראשותו של מיקי זוהר והשנייה בראשותו של אבי ניסנקורן.

ארבל אסטרחן: לא הוועדה המסדרת דנה, זו הייתה ועדה מיוחדת.

איתן גינזבורג: ועדה מיוחדת, אבל זה היה הרכב דומה.

איתן גינזבורג: בשנים האחרונות, בכל ממשלות נתניהו, ועדת הכנסת דנה בחוק התפזרות הכנסת, ולכן נראה לי שלא כדאי לשבור מסורת בהקשר הזה.

איתן גינזבורג: אני פותח את הנושא לדיון.

איתן גינזבורג: נרשמו כמה דוברים, הראשון הוא חבר הכנסת מיקי זוהר.

יצחק פינדרוס: אני ביקשתי מעמד האישה.

יצחק פינדרוס: אני לא יודע למה זה לא מופיע.

איתן גינזבורג: זה לא נאמר בפרוטוקול של מליאת הכנסת.

יבגני סובה: עלי אתה צוחק, הא?

יבגני סובה: פתאום יש מקום לצחוק עם פינדרוס, כשזה מגיע להתפזרות הכנסת יש מקום לצחוקים.

טלי פלוסקוב: חבר'ה, הנושא מספיק חשוב.

קריאה: מעדיף לבכות.

יבגני סובה: זו התייחסות הקואליציה לפיזור הכנסת – צחוקים.

טלי פלוסקוב: לא מתאים בנקודת הזמן הזאת.

מכלוף מיקי זוהר: ראשית כל, אדוני היושב-ראש, אני רוצה לבשר לך שאנחנו לא אמורים להביע פה התנגדות שהחוק הזה יעבור לוועדת הכנסת, משום שיכול להיות שנוח לנו שיראו מי זה שמפזר את הכנסת, מי זה שמוביל לפיזור הכנסת, מי זה שמקדם את פיזור הכנסת, ובמקרה הזה, בצער רב, נאמר שזה יהיה אתה, אדוני היושב-ראש.

מכלוף מיקי זוהר: אתה זה שתפזר את הכנסת במו ידיך ואתה זה שתוביל את תהליך פיזור הכנסת, מה שמחדד את הטענות שלנו שמי שמוביל לפיזור הכנסת אלה הם דווקא כחול לבן.

מכלוף מיקי זוהר: זה דבר מופרך בעיניי.

מכלוף מיקי זוהר: כשאני מסתכל על הדברים ומנסה להפנים אותם, אני ממש מתקשה.

איתן גינזבורג: אומר מי שהגיש הצעת חוק לפיזור כנסת 40 יום אחרי בחירות לכנסת ה-21 – 40 יום – שלא העבירו את המנדט למישהו אחר להקים ממשלה.

מכלוף מיקי זוהר: מה שמפליא אותי בסיפור הזה, חבר הכנסת גינזבורג - - -

אוסאמה סעדי: וזה החוק הראשון שעבר.

איתן גינזבורג: החוק הראשון והיחיד שעבר באותה כנסת.

איתן גינזבורג: היה אלוף החקיקה.

מכלוף מיקי זוהר: כשאני מסתכל, נגיד, על מתן כהנא, שמגיע לפה להילחם לפיזור הכנסת – אני יכול להבין אותו.

מכלוף מיקי זוהר: יש למפלגה שלו בסקרים 20 ומשהו מנדטים והוא רוצה לממש את התוצאה.

מכלוף מיקי זוהר: נכון שזה מבאס שלא אכפת לו כל כך, ולמפלגה שלו, מה יהיה המצב במדינת ישראל מבחינת התחלואה וכו', אבל עדיין, אני יכול להבין את האינטרס.

מתן כהנא: אני גם אבקש זכות דיבור אחר כך.

מתן כהנא: לא חשבתי שאדבר, אבל אין ברירה.

מכלוף מיקי זוהר: אני רואה פה את הנציג של ישראל ביתנו – ברור, הוא רוצה לחזור מהאופוזיציה לקואליציה, לכן הוא בא ונאבק על פיזור הכנסת; אני רואה פה את נציגי יש עתיד – לגיטימי, הם יושבים באופוזיציה, הם צריכים להחליף את השלטון.

מכלוף מיקי זוהר: אבל כחול לבן, עם מספר מנדטים חד-ספרתי בסקרים, רצה אצה לפרק את הממשלה וללכת לבחירות?

מכלוף מיקי זוהר: איפה השיקול הפוליטי הבסיסי?

מכלוף מיקי זוהר: אני מתקשה להבין.

מכלוף מיקי זוהר: זה נראה כמו תמות נפשי עם פלישתים.

מכלוף מיקי זוהר: זאת אומרת, לא משנה מה יקרה, אני הולך להחריב את הבית יחד עם כל היושבים בו.

מכלוף מיקי זוהר: ככה מתנהלת כחול לבן.

מכלוף מיקי זוהר: זו באמת התנהלות הרסנית, אבל היא התנהלות שאנחנו מקווים שעוד איכשהו נצליח למנוע אותה.

מכלוף מיקי זוהר: אני גם מסתכל עליך, חבר הכנסת אחמד טיבי: מה יועיל למשותפת לפזר את הכנסת?

מכלוף מיקי זוהר: היום בסקרים הם עומדים על אזור העשרה מנדטים.

אחמד טיבי: אני מבין שאתה דואג מאוד לרשימה המשותפת.

מכלוף מיקי זוהר: לא, אני שואל שאלה.

אחמד טיבי: מאוד דואג.

סמי אבו שחאדה: גם אני מתרשם.

מכלוף מיקי זוהר: אני דואג לחברה הערבית.

אחמד טיבי: לראשונה מיקי זוהר, יו"ר הקואליציה, מודה שהרשימה המשותפת היא הנציג האותנטי היחיד של הציבור הערבי.

אחמד טיבי: זו פעם ראשונה שאתה אומר.

אחמד טיבי: מתברר שיש עקרונות, לא הכול שיקולים אלקטורליים.

סמי אבו שחאדה: גם כל החברה הערבית דואגת מזה שהם בשלטון.

מכלוף מיקי זוהר: אני מודה בדבר אחד – שהרשימה המשותפת לא דואגת לציבור הערבי אם היא מחליטה לפזר את הכנסת, שיש לה היום 15 מנדטים בה, וכנראה תבוא בכנסת הבאה עם, אולי, עשרה או פחות.

סמי אבו שחאדה: יותר חזקה.

מכלוף מיקי זוהר: זה רק מראה שיש פה פעולה חסרת אחריות של הרשימה המשותפת בכל הקשור להתנהלות שלה מול החברה הערבית, וזה עצוב מאוד.

סמי אבו שחאדה: אנחנו דווקא סומכים על האנשים שלנו.

מכלוף מיקי זוהר: זה רק מראה שאתם פועלים בעיקר משנאה ולא למען החברה הערבית.

איתן גינזבורג: תודה.

סמי אבו שחאדה: דווקא אנחנו סומכים על האנשים שלנו.

מכלוף מיקי זוהר: זה דבר מאוד מטריד בעיניי.

מכלוף מיקי זוהר: אגב, הוא צריך להטריד בעיקר את החברה הערבית, שמצפה שהמנהיגים שלה יעשו את העבודה למען החברה הערבית.

איתן גינזבורג: תודה.

איתן גינזבורג: תודה רבה.

סמי אבו שחאדה: עזוב את הקלישאות.

אחמד טיבי: אמר האיש שהתנגד לביטול חוק קמיניץ.

איתן גינזבורג: אחמד טיבי, לא שמעתי שאתה - - -

מכלוף מיקי זוהר: משפט אחד לסיום.

איתן גינזבורג: רק לאיזו ועדה אתה ממליץ.

מכלוף מיקי זוהר: חברי איתן גינזבורג, עוד לא מאוחר, עדיין ניתן לשנות את הגישה שלכם.

אחמד טיבי: להעביר תקציב.

מכלוף מיקי זוהר: אתם עדיין יכולים לשבת אתנו, להגיע אתנו לסיכום ולמנוע את מערכת הבחירות הזאת, כי היא מערכת בחירות מיותרת - -

סמי אבו שחאדה: הם רק צריכים לסמוך עליכם, מיקי, וזה קשה.

מכלוף מיקי זוהר: - - מערכת בחירות שמגיעה בעיצומו של משבר קורונה, בתקופה שהאזרחים צריכים לשמור על עצמם - -

אוסנת הילה מארק: הם בקושי סומכים אחד על השני, אתה רוצה שהם יסמכו עלינו?

מכלוף מיקי זוהר: - - לא לרוץ לקלפיות ולהידבק בקורונה.

איתן גינזבורג: תודה.

מכלוף מיקי זוהר: אני רוצה להגיד דבר אחד: בחירות בעת הזו הן סכנה, הן בריאותית לאזרחי ישראל.

מכלוף מיקי זוהר: אתם, בכחול לבן, מוכנים, יחד עם כמה גורמים פה באופוזיציה, לגרור אותנו למערכת בחירות, לסכן את בריאותם של אזרחי ישראל, ובלבד שתוכלו לפגוע בליכוד, לפגוע בנתניהו.

איתן גינזבורג: תודה רבה.

מכלוף מיקי זוהר: הדבר הזה באמת קצת יצא מפרופורציות.

איתן גינזבורג: תודה רבה, חבר הכנסת זוהר.

איתן גינזבורג: נראה לי שקצת התבלבלת - -

מכלוף מיקי זוהר: - - - ומוטב שתעשו את - - -

איתן גינזבורג: נראה לי שקצת התבלבלת, חבר הכנסת זוהר.

איתן גינזבורג: כחול לבן, לא נראה לי שהיא צריכה להוכיח משהו למישהו.

איתן גינזבורג: אנחנו שילמנו מחיר יקר וכבד על אפשרות לכינון ממשלה.

אוסנת הילה מארק: כדי שאתה תהיה יושב-ראש הוועדה, תקבלו שרים.

איתן גינזבורג: ואנחנו פעלנו כדי לממש את ההסכם הזה ולהעביר תקציב באוגוסט, ואחרי זה פה התכנסנו כדי לדחות לדצמבר, ואתם פעם אחר פעם מנסים לדחות את זה מתוך אינטרסים פוליטיים אישיים, כדי לדחות את הבחירות הבאות – לא כדי להעביר תקציב במרץ, כי אין לכם שום כוונה להעביר תקציב במרץ, אחרת אין שום סיבה לא להעביר את זה עכשיו.

איתן גינזבורג: אתם פשוט רוצים לדחות את הבחירות לחודש יולי, אחרי ש- - -

מכלוף מיקי זוהר: להחריב את הבית על כל יושביו, ובלבד - - -

איתן גינזבורג: אני לא חושב שלך יש זכות דיבור על החרבת הבית כשאתה הובלת את פיזורה של הכנסת אחרי 41 יום, כשלא הצלחתם להרכיב ממשלה בכנסת ה-21.

אוסנת הילה מארק: למה הייתה התכנות אחרת?

איתן גינזבורג: לך, אוסנת מארק, לקח שתי כנסות עד שחזרת לכהן כחברת כנסת.

אוסנת הילה מארק: שום התכנות.

איתן גינזבורג: לכן, אני אומר - - -

מכלוף מיקי זוהר: מה לעשות - - -

אוסנת הילה מארק: מה לעשות, גם לא היית פה.

איתן גינזבורג: אפילו המנדט לא הועבר לנשיא כדי לראות אם יש היתכנות או לא.

איתן גינזבורג: פשוט פיזרתם את הכנסת, פיזרתם את עצמכם לדעת.

איתן גינזבורג: לשמוע מכם את ההטפות האלה עכשיו זה באמת דבר מפתיע.

איתן גינזבורג: חבר הכנסת אלעזר שטרן, בבקשה, אדוני.

אלעזר שטרן: תודה.

אלעזר שטרן: קודם כול, אני עצוב להיות צודק.

אלעזר שטרן: ידענו שזה לא יעבוד, ידענו שישקרו אחד את השני – אמרנו שתשקרו אחד את השני – אמרנו שראש הממשלה לא יכבד את ההסכמים, והנה זה קרה.

אלעזר שטרן: במציאות הזאת, בלב כואב – אני אומר את זה באמת, למרות מה שחברי מיקי זוהר, שטבעי שאופוזיציה תרצה בחירות – גם אנחנו חושבים שהלוואי שבחירות לא היו כורח המציאות כמו שהן עכשיו.

אלעזר שטרן: אבל המציאות והיחסים בתוך הממשלה – המנופחת, צריך להגיד – אפילו 36 שרים לא מצליחים לנהל את משבר הקורונה כמו שצריך.

אלעזר שטרן: אני יודע כבר – אני לא חושב – שהתרבות של אי-כיבוד הסכמים ושל שקרים כבר חודרת לאנשים אחרים שחותמים הסכמים, לא משנה אם זה ילד עם ההורים שלו על מילה זה לא מילה, עד בעלי עסקים – אז מה אם חתמנו.

אלעזר שטרן: הנזק כאן הוא לא רק איך הממשלה מתנהלת, אלא איזו תרבות אנחנו מנחילים למדינה.

אלעזר שטרן: לכן, כמו שאמרתי קודם, הגשנו את ההצעה הזאת – יאיר לפיד הגיש את ההצעה הזאת – ממש לא מתוך שמחה של אופוזיציה שרוצה להפיל ממשלה באופן קבוע, אלא בהסתכלות על מה קורה במשק הישראלי, בחברה הישראלית, שצריך לעשות סוף ובאמת להביא בשורה.

אלעזר שטרן: זה דבר אחד.

אלעזר שטרן: דרך אגב, מה שהממשלה הזאת הרוויחה כבר עכשיו – צריך להגיד גם למיקי זוהר – שהמפלגות הערביות לא פסולות, ראינו את ראש הממשלה משתף אתן פעולה.

אלעזר שטרן: אני, כמובן, לא מגנה את זה, אני אפילו מברך את ראש הממשלה על שיתוף הפעולה הזה.

אחמד טיבי: - - - בבחירות, מה שהוא אמר.

איתן גינזבורג: הוא מבקש שתרחיב גם.

אלעזר שטרן: אני מקווה שבבחירות הבאות לפחות חלקים של השנאה שנוצרה בתוך העם, הקיטוב והדרך הזאת, לפחות את זה ראש הממשלה עכשיו כבר הוריד.

אוסנת הילה מארק: אני מקווה שזה גם השנאה נגד החרדים.

אלעזר שטרן: חד-משמעית.

אלעזר שטרן: אני מסכים אתך.

אלעזר שטרן: אני באמת מקווה שהדברים האלה יימשכו גם לתוך מערכת הבחירות, שאם כבר נגזר עלינו, שהיא תהיה בטונים של פחות שנאה וגזענות ויותר של שיתוף פעולה של כל האזרחים.

אחמד טיבי: כולל כל עבאס, גם אם הוא שופט.

איתן גינזבורג: חבר הכנסת טיבי, ביקשת רשות דיבור?

אחמד טיבי: הוא מדבר על דברים.

אחמד טיבי: אוסנת העירה.

אלעזר שטרן: הדבר האחרון, שרק לשמו התכנסנו כאן – אני מזכיר על מה התכנסנו.

אלעזר שטרן: אנחנו לא התכנסנו לדון פה, למרות שזה מה שיושב-ראש הקואליציה החליט – אם ההצעה הזאת טובה או לא טובה; התכנסנו לדון באיזו ועדה נכון שהנושא הזה יידון.

אלעזר שטרן: כמי שיושב בוועדת הכנסת די הרבה זמן, אני אומר את האמת: זו מהוועדות שיש להן פוטנציאל להיות סוג של תמרור לאן הולך כל דבר, וזו עבודה די משעממת.

אלעזר שטרן: אבל אם נעצור עכשיו אזרח ברחוב או נער ונגיד לו: תגיד, פיזור הכנסת, איזו ועדה זה צריך להיות?

אלעזר שטרן: הוא יגיד: הכנסת, בשביל זה יש ועדת הכנסת.

אלעזר שטרן: זאת אומרת, ועדת הכנסת היא זאת שצריכה לדון, בעיניי, ואני שמח שראש הממשלה קידש את העניין הזה מאז שהוא ראש ממשלה, שמי שדן בחייה של הכנסת זו ועדת הכנסת.

אלעזר שטרן: אנחנו, כמובן, נתמוך בזה שהוועדה הזאת תדון במה שבאופן טבעי היא צריכה לדון, וזה משך חייה של הכנסת הזאת.

אלעזר שטרן: תודה.

איתן גינזבורג: תודה רבה.

איתן גינזבורג: חברת הכנסת אוסנת מארק.

אוסנת הילה מארק: בוקר טוב.

אוסנת הילה מארק: אדוני היושב-ראש, לליכוד אין שום עדיפות אם זה בוועדת החוקה או בוועדת הכנסת.

אוסנת הילה מארק: רק אומר שבמשך שבע פעמים בוועדת החוקה דנו בפיזור הכנסת, שלוש פעמים דנו בוועדת הכנסת ופעמיים הוקמה ועדה מיוחדת.

איתן גינזבורג: אבל מתי?

איתן גינזבורג: זו השאלה האמיתית.

אוסנת הילה מארק: עזוב, איתן.

אוסנת הילה מארק: אמרתי בפתח דבריי שזה לא משנה אם זה יהיה בחוקה או שזה יהיה בכנסת.

איתן גינזבורג: אבל ציינת איפה זה נדון.

אוסנת הילה מארק: זה לא משנה לנו, מהסיבה היחידה – מה, אתה רוצה להפריע לי?

טלי פלוסקוב: - - - גם אתה ציינת בהתחלה, אז היא נותנת לך מידע יותר שלם.

טלי פלוסקוב: זה בסדר, גם אני רציתי לדעת את הדברים האלה.

אוסנת הילה מארק: לנו לא משנה אם זה יהיה בוועדת החוקה או בוועדת הכנסת.

אוסנת הילה מארק: המהות היא האם נכון עכשיו למדינת ישראל ללכת לבחירות או האם לא נכון ללכת לבחירות.

אוסנת הילה מארק: אנחנו מבינים שכחול לבן נכנסה לתוך הקואליציה הזו בשביל לקיים רק סעיף אחד מתוך ההסכם, וזה סעיף הרוטציה.

אוסנת הילה מארק: האם במהלך כל התקופה הזו, מאז שנחתם ההסכם הקואליציוני, לא ברחתם מהצבעות?

אוסנת הילה מארק: ברחתם; האם לא שלחתם לנו אס-אם-אסים שהליכוד יסתדר לבד?

אוסנת הילה מארק: שלחתם; האם בכלל רציתם לקיים את ההסכם הזה מלכתחילה או רק לסלק את בנימין נתניהו?

אוסנת הילה מארק: זה מה שרציתם מלכתחילה, ולכן נכנסתם לשותפות הזאת בחוסר ניקיון כפיים.

אוסנת הילה מארק: אתם אלה שסוחבים עכשיו את מדינת ישראל לתוך התהום הזו, כאשר נתוני התחלואה מתחילים לעלות; כאשר המצב הכלכלי עדיין לא טוב, אבל הוא מתחיל להשתפר; כאשר אנחנו אלה שמרגישים אחריות כלפי הציבור שלנו ואומרים בפה מלא: אנחנו, אין לנו גחמות פוליטיות כרגע.

אוסנת הילה מארק: גם כשבנימין נתניהו נכנס להסכם ולממשלת האחדות הזו, ידענו שלא הכול יהיה חלק, אבל לא הבנו, לא הבנו כמה אתם נחושים רק בדבר אחד – לקיים רק את הסכם הרוטציה.

אוסנת הילה מארק: היום שמעתי באחת הרשתות את חברת הכנסת תהלה.

אוסנת הילה מארק: היא אמרה: אנחנו כבר לא מחויבים להסכם הקואליציוני.

אוסנת הילה מארק: מתי היית מחויבת אליו?

אוסנת הילה מארק: מתי הצבעת עם כל הקואליציה?

אוסנת הילה מארק: מתי עשיתם משהו שעבר חלק בתוך המליאה?

רם שפע: חברת הכנסת מארק, חשבת אולי להגיד - - -

אוסנת הילה מארק: לא, אתה תשמור על זכות הדיבור שלי.

סמי אבו שחאדה: יש לכם בעיות אישיות?

סמי אבו שחאדה: תפתרו את זה אחר כך.

סמי אבו שחאדה: בואו נתקדם.

אוסנת הילה מארק: אנחנו יושבים פה היום, בוועדת הכנסת, מהסיבה היחידה שיש פה מפלגה שהתפצלה מתוך מפלגה, ועכשיו היא הולכת להתפצל בתוך המפלגה כדי להעיר את מפלגת העבודה ולהעלות אותה מהאוב.

אוסנת הילה מארק: אנחנו נמצאים בסיטואציה שאם אתם לא תתעשתו ולא תהיו מספיק אחראים כלפי הציבור שלכם, לא שלנו – שלנו, אנחנו אחראים כלפיו – כלפי הציבור שלכם, ששלח אתכם לפה וקיבלתם 15 שרים וקיבלתם וקיבלתם וקיבלתם, ובסוף אתם לא שותפים אמיתיים.

אוסנת הילה מארק: אז תהיו הגונים ותבואו לציבור שלכם בהגינות ותגידו:

אוסנת הילה מארק: נכנסנו לממשלה הזו כדי לקיים רק הסכם אחד, רק סעיף אחד – את סעיף הרוטציה, ולא סעיף אחד.

איתן גינזבורג: תודה.

איתן גינזבורג: בגלל זה נבחרת לוועדה למינוי שופטים.

איתן גינזבורג: רק בגלל זה.

אוסנת הילה מארק: ולכן, ולכן - - -

קריאה: אל תגיד - - -

איתן גינזבורג: אתה צודק, אתה צודק.

איתן גינזבורג: כל אחד לא רואה את המראה לפני עיניו.

איתן גינזבורג: כן, בבקשה.

אוסנת הילה מארק: ברור, כי שר המשפטים שלך הוא השר הכי דורסני שאנחנו יכולים להכיר.

איתן גינזבורג: בגלל זה נבחרת.

אוסנת הילה מארק: לאורך כל השנים - - -

רם שפע: לא, - - - עצוב שלא עושים את כל מה שאת רוצה.

רם שפע: אולי איזה משפט אחד של אמת.

רם שפע: משפט אחד של אמת.

אוסנת הילה מארק: לאורך כל השנים – יאללה, נו.

אוסנת הילה מארק: יאללה, נו, איפה הלהקה של אבי?

אוסנת הילה מארק: נו, קדימה, קדימה.

איתן גינזבורג: חבר הכנסת שפע, תיכף הזמן שלך.

אוסנת הילה מארק: איפה הלהקה של אבי?

אוסנת הילה מארק: קדימה, נו, איפה הלהקה של אבי?

איתן גינזבורג: טוב, תודה רבה, חברת הכנסת מארק.

אוסנת הילה מארק: אחרת לא תקבלו שריונים במפלגה האנטי דמוקרטית הזאת.

איתן גינזבורג: חברת הכנסת מארק, משפט אחרון.

רם שפע: את מאמינה לעצמך?

אוסנת הילה מארק: אני רוצה להגיד משפט אחרון.

רם שפע: אבל תנסי שיהיה משפט של אמת, כי עד עכשיו לא הצלחת.

איתן גינזבורג: לא לא, חבר הכנסת שפע.

רם שפע: משהו אחד, משפט אחד קטן, משהו שמתאר את התמונה באמת.

רם שפע: בבקשה.

איתן גינזבורג: כן, בבקשה, חברת הכנסת מארק.

אוסנת הילה מארק: רם, אם אני צריכה להגיד לך משפט אחד של אמת:

אוסנת הילה מארק: אתם כולכם נכנסתם לתוך הקואליציה הזאת בחוסר אמת ובחוסר ניקיון כפיים, אז אל תדבר על ניקיון כפיים.

רם שפע: את מאמינה לעצמך?

אוסנת הילה מארק: אני רוצה רק לומר משפט אחרון - -

רם שפע: קיבלתי תשובה.

אוסנת הילה מארק: - - והמשפט האחרון הוא שאני עדיין חושבת, ועדיין חושבת שלכם, כלפי הציבור שלכם, אתם צריכים לעמוד מולו ולומר:

אוסנת הילה מארק: בנקודת הזמן הזו לא נכון למדינת ישראל ללכת לבחירות.

אוסנת הילה מארק: תודה.

איתן גינזבורג: תודה רבה.

איתן גינזבורג: אני מציע שכל נבחר ציבור ידבר אל הציבור של עצמו ולא יציע לנבחר ציבור אחר מה להגיד לאותו ציבור של אותו נבחר ציבור אחר.

אוסנת הילה מארק: אני רק נותנת לך עצות, מה קרה.

איתן גינזבורג: כן, אני מודה לך על העצות.

איתן גינזבורג: ועכשיו מתן כהנא רוצה לדבר, בבקשה.

מתן כהנא: לא התכוונתי לדבר, אבל אחרי שחבר הכנסת חברי מיקי זוהר השמיץ אותנו קצת, אני נאלץ להגיב.

מתן כהנא: בואו נראה כמה זמן חברתי אוסנת מארק תצליח להתאפק בלי להתפרץ לדבריי.

אוסנת הילה מארק: תלוי כמה תכעיס.

מתן כהנא: מיקי זוהר נתן פה נאום חוצב להבות, שכולו היה פוליטיקה קטנה.

מתן כהנא: הוא ניסה להסביר לכל המפלגות פה למה כן כדאי להם או לא כדאי להם ללכת לבחירות בגלל סקרים, שום דבר של מהות, שום דבר של איך מוציאים את המדינה מהבוץ הזה.

מתן כהנא: רק: סקרים מראים לך ככה, סקרים מראים לך ככה – פשוט בושה וחרפה.

מתן כהנא: הסכנה הכי חמורה כעת היא הסכנה שהממשלה הזו תמשיך לתפקד – או תמשיך לא לתפקד.

מתן כהנא: יש פה ממשלת מריבה; ממשלה שעוסקת בדברים ציניים; ממשלה שלא מעבירה תקציב – אנחנו במלחמה, ואפילו תקציב אין; ממשלה שכל הזמן מסתירים אחד מהשני – ראש הממשלה מסתיר שהוא טס לסעודיה, אז ראש הממשלה החלופי עושה עליו ועדת חקירה, אז השר לביטחון פנים מקים עליו ועדת חקירה.

קריאה: חד גדיא.

מתן כהנא: חד גדיא, בדיוק.

רם שפע: אבל אולי תגיד את האמת.

רם שפע: מי באמת תוקע את התקציב, מתן?

רם שפע: למה אתה מפחד להגיד את האמת?

רם שפע: מי תוקע את התקציב?

רם שפע: מי תוקע אותו?

רם שפע: תגיד את האמת, אתה אדם הגון.

מתן כהנא: מי שתוקע את התקציב זה הליכוד שמשתמש בתקציב ניצול ציני כדי לפזר את הממשלה.

מתן כהנא: הכול חוץ ממהות בממשלה הזו, הממשלה הזו מדהירה אותנו בצעדי ענק לכיוון סגר שלישי, שימיט פה אסון כלכלי.

מתן כהנא: יהיו פה מיליון מובטלים, יהיו פה עוד מתים, רק - - -

אוסנת הילה מארק: שים לב שלא הפרעתי לך.

מתן כהנא: מדהירים אותנו לסגר שלישי.

מתן כהנא: וגם מינוי שופטים – אפילו מינוי שופטים הם לא מצליחים לעשות.

מתן כהנא: הנה, אוסנת עכשיו בורחת פה מהמליאה.

הילה שי וזאן: ברור, היא סיימה את ההצגה, נגמרה, היא יכולה ללכת.

מתן כהנא: אפילו הדבר שהם הבטיחו לנו הם לא עושים.

מתן כהנא: לכן צריכים לפזר את הממשלה הזו וללכת לבחירות.

מתן כהנא: זה בלית ברירה, לא היינו רוצים את זה, אבל הדבר הכי גרוע זה שהממשלה הנוראית הזאת תמשיך.

איתן גינזבורג: כדי שתהיה ממשלה אחרת לא חייבים לפזר את הכנסת.

איתן גינזבורג: אם הייתה ממשלה חלופית אפשר היה לתת לה אמון בכנסת הנוכחית.

איתן גינזבורג: לצערי, אין פה הסכמה לגבי איזו ממשלה אחרת תקום במקום הממשלה הזאת.

איתן גינזבורג: אז צריך לזכור שמפזרים פה כנסת ולא ממשלה, כי הממשלה דווקא תמשיך בכהונתה גם כשהכנסת תפוזר.

איתן גינזבורג: זה הפרדוקס.

איתן גינזבורג: חבר הכנסת אלכס קושניר.

אלכס קושניר: אדוני היושב-ראש, אני צופה בדיון הזה ואני שומע את הטענות של הליכוד כלפי כחול לבן ואת הטענות של כחול לבן כלפי הליכוד, ואני שואל את עצמי: אם שניכם צודקים, ואם אתם כל כך מושלמים ואף אחד אפילו לא מסוגל להודות בטעויות של עצמו – אפילו לא טעות אחת – אז איך אנחנו נמצאים במצב כל כך גרוע?

אלכס קושניר: אז נכון שאין תקציב, ובאוגוסט ידענו שלא יהיה תקציב, אבל אתם באוגוסט העדפתם למשוך זמן, למרות שכבר אז היה ברור שהממשלה הזאת לא מסוגלת להתקיים.

אלכס קושניר: אחר כך שמעתי את ראש הממשלה אומר שהסגר הוא הצלחה.

אלכס קושניר: להגיד שהסגר הוא הצלחה זה להגיד שהניתוח הצליח אבל החולה מת.

אלכס קושניר: והנה, עכשיו אנחנו בדרך לסגר השלישי.

אלכס קושניר: אז אתם, אני חושב שכדאי שתסתכלו במראה – גם אתם, כחול לבן, גם הליכוד וגם כל השותפים בקואליציה הזאת, כי אתם תצטרכו לתת הסברים לציבור איך הגעתם למצב שאתם נמצאים עם מיליון מובטלים, ללא תקציב, ללא שום תוכנית יציאה מהסגר השלישי וללא שום תוכנית כניסה לסגר השלישי.

אלכס קושניר: בקיצור, אין לכם מושג.

אלכס קושניר: לכן, הדעה של ישראל ביתנו היא מאוד מאוד פשוטה – ברור שהבחירות הן לא האופציה הטובה, אבל היא כנראה אופציה הריאלית היחידה כדי להציל את העם הזה מהממשלה הזאת.

אלכס קושניר: אנחנו, כמובן, מעדיפים שהדיון הזה יתקיים בוועדת הכנסת.

איתן גינזבורג: תודה רבה, אדוני.

איתן גינזבורג: חברת הכנסת הילה שי וזאן, בבקשה.

קריאה: דעתך מתקבלת, כנראה, ברוב קולות.

הילה שי וזאן: תודה רבה, כבוד היושב-ראש.

מתן כהנא: כל ליכודניק שגומר לדבר קם והולך, אז נראה לי - - - עוזי, אתה עוד לא דיברת והלכת

הילה שי וזאן: כן, עושים את ההצגה שלהם והולכים.

טלי פלוסקוב: מתן, גם אני פה.

טלי פלוסקוב: שלום, בוקר טוב.

הילה שי וזאן: אבל את צדיקה בסדום.

הילה שי וזאן: הדיון פה הוא על פניו טכני, אבל בסופו של דבר הוא מהותי ביותר.

הילה שי וזאן: מי שחתום על הבחירות האלה – אה, גם יושב-ראש הקואליציה, לצערי, הלך – זה מי שלא מביא תקציב, זה מי שלא מאפשר לממשלה הזאת לעבוד, מי שלא מאפשר לנו, חברי הכנסת, להעביר מאות חוקים שתקועים בוועדת השרים לחקיקה, בגלל שהשר המקשר אמסלם החליט שהוא לא מכנס ועדת שרים לחקיקה.

הילה שי וזאן: ככה אי-אפשר לעבוד.

הילה שי וזאן: אם הלכנו לציבור ואמרנו להם: תנו לנו את המנדט כדי להנהיג את המדינה הזאת, ואם נכנסו לממשלה כי המשבר דרש את זה, זה בשביל שתהיה פה ממשלה מתפקדת.

הילה שי וזאן: אם זה לא קורה, אז אני יודעת שלפעמים גם בתקשורת וגם פה קצת המומים: איך אתם עושים את זה?

הילה שי וזאן: זה מנוגד לאינטרסים שלכם.

הילה שי וזאן: האינטרס שלנו הוא אינטרס ציבורי, מעל לכל אינטרס אישי אחר – לצערי, בניגוד לליכוד.

הילה שי וזאן: לכן אני אומרת, אם אנחנו לא מצליחים להביא ממשלה מתפקדת, אם אנחנו לא מצליחים לעשות את התפקיד שלנו, שעליו נכנסנו לממשלה הזאת – ורק בגללו נכנסנו לממשלה הזאת – אנחנו נלך לבחירות.

הילה שי וזאן: ולא כמו שמיקי אמר, לא נהיה חתומים על הפיזור, נהיה חתומים על החזרת את המנדט לציבור, שהוא יחליט מי הביא לו את הבחירות האלו ומי לא.

הילה שי וזאן: ובאשר לדיון הטכני – ודאי שכמו שקורה פה בעשור האחרון, דיונים על פיזור הכנסת נעשים בוועדת הכנסת, וגם כעת הם צריכים להיעשות בוועדת הכנסת ולא בשום ועדה אחרת.

הילה שי וזאן: תודה.

איתן גינזבורג: תודה רבה.

איתן גינזבורג: חבר הכנסת עמית הלוי.

עמית הלוי: בוקר טוב, אדוני היושב-ראש.

עמית הלוי: אני חושב שהדיון שאנחנו נמצאים בו לא בורח לשום מקום, הילה, אז אשמח לשמוע את התייחסותך.

עמית הלוי: היישום של הדיון העיקרי, שהוא פיזור הכנסת, הוא בימים האלה, לעניות דעתי, גם בושה לאופוזיציה - -

הילה שי וזאן: אני מיד משיבה.

הילה שי וזאן: הולכת להצביע וחוזרת.

עמית הלוי: - - בושה יותר גדולה למה שמתברר יותר ויותר בחודשים האחרונים כאופוזיציה שבתוך הקואליציה.

עמית הלוי: האמת שהכי מצער אותי וכואב, לדעתי גם מביש, זה חבריי מימינה, שחלקם נמצאים כאן.

עמית הלוי: לגבי האופוזיציה – אלעזר שטרן שדיבר כאן – אנחנו חושב שכבר התרגלנו שאתם לא רוצים להחליף את הממשלה.

עמית הלוי: אתם בסופו של דבר, באפליקציות שונות, רוצים להחליף את העם שלא מעוניין בהנהגה שלכם.

עמית הלוי: אז בצער רב מאוד, הידרדרתם בשנים האחרונות לשיתוף פעולה עם החלפת הדמוקרטיה הישראלית באוליגרכיה.

עמית הלוי: כל הפעולות, ההסכמות והתמיכות שלכם במציאות הבלתי דמוקרטית, שתשעה אנשים יחליטו בשביל 9 מיליון אזרחים – זה דבר בלתי נסבל מבחינה דמוקרטית, כמדינה חופשית.

עמית הלוי: זה הטוב תשעה אנשים; במקרה הגרוע זה יועץ משפטי אחד שקובע לממשלה ומחליט.

עמית הלוי: בזה אין חדש, אולי העזות של האופוזיציה לעשות את זה היום, בעת משבר.

עמית הלוי: לא מעניין אתכם, לא ביטחון, לא מדינה, לא כלכלה.

עמית הלוי: אתם עולים פה כמה חודשים, אין כמעט דיון בכנסת הזאת בחמישה חודשים שאני כאן, שעולה נציג קואליציה או ממשלה, ומה שיש לאופוזיציה לומר זה: משפט נתניהו.

עמית הלוי: משפט נתניהו.

רם שפע: אין תקציב.

עמית הלוי: משפט נתניהו.

עמית הלוי: כל דבר – משפט נתניהו.

טלי פלוסקוב: מישהו נפגע מזה?

עמית הלוי: כל דבר – משפט נתניהו, אדם עם שלושה כתבי אישום.

עמית הלוי: כל דבר – משפט נתניהו.

עמית הלוי: אולי בזה נתניהו באמת פגע בדמוקרטיה.

עמית הלוי: בדמוקרטיה מתוקנת, אתם יודעים, יש אופוזיציה, יש לה ביקורת עניינית על הממשלה.

עמית הלוי: כל דבר – משפט נתניהו.

עמית הלוי: מה הייתם עושים בלי - - - ?

רם שפע: הדבר הזה מנהל לך את המדינה כבר חודשים.

רם שפע: מזה אתה צריך להיות מוטרד, עמית, ואתה אדם הגון.

עמית הלוי: לא, להיפך, רם.

עמית הלוי: בחודשים האחרונים ראש הממשלה הזה – בתקופה קצרה מאוד, אגב, יחסית לכל מיני ראשי ממשלה שמבזים ומשמיצים אותו – בחודשים ספורים - -

אלכס קושניר: הצליח להרוס את כל הכלכלה - -

עמית הלוי: - - הביא הישגים עצומים - - -

אלכס קושניר: - - תוך חודשים ספורים.

עמית הלוי: אתה פשוט לא משתתף בישיבות של שרי הכלכלה שמגיעים לכאן, היית מבין את המשמעות.

אלכס קושניר: אני מבין את המשמעות, תאמין לי.

אלכס קושניר: אני מדבר עם אנשים ברחוב, לא שרים שמנותקים מהעולם ויושבים תחת פלואורסנטים.

טלי פלוסקוב: אתם לא רוצים לראות את זה.

טלי פלוסקוב: פשוט לא מעניין אותם לראות את ההצלחה.

אלכס קושניר: אני מדבר עם אנשים ברחוב, ותאמין לי, אין שום הישג.

אלכס קושניר: הכול קורס.

אלכס קושניר: הייתי היום בהפגנה של 38,000 סטודנטים שהם פשוט שבויים.

אלכס קושניר: למה?

אלכס קושניר: כי משרד האוצר לא טורח לדבר עם הסגל הזוטר.

אלכס קושניר: 38,000 סטודנטים – כלום.

אלכס קושניר: והליכודניקים – שזה גם שר האוצר, גם השר להשכלה גבוהה וגם, כמובן, ראש הממשלה, כי זו אחריותו – פשוט מתעלמים.

אלכס קושניר: אתם משחקים בפינג פונג אחד עם השני, זה מה שאתם עושים.

עמית הלוי: אלכס, יש הרבה מאוד מצוקות בעת המשבר הזאת, למרות זאת ראש הממשלה הביא הישגים כלכליים עצומים.

אלכס קושניר: איזה הישגים?

עמית הלוי: ההשקעות הללו שיש היום.

עמית הלוי: היום זו הוועדה השלישית ואין-ספור משלחות – שרי הכלכלה של האמירויות - - -

הילה שי וזאן: תקציב, תקציב, חברי היקר עמית.

הילה שי וזאן: תקציב, תקציב.

איתן גינזבורג: חברים, תנו לו לדבר בלי הפרעה.

הילה שי וזאן: איזה חוסר אחריות של כולנו, שהם בכלל נותנים לזה יד.

איתן גינזבורג: לא להפריע לחבר הכנסת הלוי.

עמית הלוי: העברת התקציב היא אקט פורמלי.

הילה שי וזאן: מה זה פורמלי?

עמית הלוי: אקט פורמלי.

עמית הלוי: ניהול התקציב בזמן משבר הוא הדבר העיקרי, וברור לכולם - - -

הילה שי וזאן: אנחנו יושבים בוועדת כספים, זה התפקיד שלנו – לעבור ולאשר.

איתן גינזבורג: חברת הכנסת הילה שי וזאן.

עמית הלוי: ברור לכולם שאנחנו עוברים פה לתקציב שיקום.

עמית הלוי: גם בתקציב רגיל, הילה, אחוזים ניכרים ממנו, כידוע לכם, משתנים בוועדת הכספים.

עמית הלוי: התקציב הזה בכלל אמור להיות דינמי במהותו.

עמית הלוי: העברת התקציב היא לא העניין, העניין הוא ניהול המדינה וניהול המשבר, אני אומר את זה גם לחבריי בכחול לבן מהרגע הראשון.

עמית הלוי: אל תתהדרו בטענות מוסריות, רם, כיוון שמהרגע הראשון – אתה יודע, ישב גבי אשכנזי במקום שלך, מוועדת החוץ והביטחון, התגאה בזה שהוא שם ברקס לריבונות – בדבר אולי הכי חשוב לדמוקרטיה הישראלית.

עמית הלוי: אתם פועלים בניגוד לסיכום.

עמית הלוי: ההתנהלות, כולל הקמת הוועדה של בני גנץ, הטריק של רונן צור – זה קטנוניות, זו קנטרנות לעומת האתגרים האמיתיים שיש לנו.

עמית הלוי: אני רוצה לסיים בחברי מתן כהנא.

עמית הלוי: תשמע, מתן, הייתם צריכים להודיע – להודיע עכשיו – שאתם נכנסים לקואליציה, אתם ונאום האלונקה של נפתלי, להודיע שאתם נכנסים לאלונקה.

עמית הלוי: יש פה מדינה, יש הישגים מטורפים, אגב, מי שבעניינים: בביטחון, ביחסים הבין-לאומיים, גם בהיבט הכלכלי.

עמית הלוי: על אף המשבר שאנחנו נמצאים בו, יש פה הישגים מדהימים מבחינת כמות ההשקעות שזורמות בשבועות האלו למדינת ישראל.

עמית הלוי: דע לך שעשרת המנדטים שאתם משחקים עליהם יבוזו לכם, כיוון שיש אופורטוניסטים שלפחות הם אידיאולוגים.

עמית הלוי: יש עתיד – ישב פה אלעזר שטרן ואמר: אני אידיאולוגית נגד הליכוד, ועכשיו יש לי הזדמנות אז אנגח.

עמית הלוי: אבל אתם לא שם באידיאולוגיה שלכם.

בועז טופורובסקי: אנחנו לא נגד, אנחנו בעד.

עמית הלוי: אבל אתם לא שם.

עמית הלוי: איזה אופורטוניזם זה, לנצל את הסיטואציה הזאת, המשברית, ולומר: אנחנו מתנגדים לממשלה - - -

מתן כהנא: עמית, אתם מובילים את המדינה לאסון.

עמית הלוי: ואתה עוד אומר שתלך עם מרצ.

עמית הלוי: איך יעלה על הדעת דבר כזה?

מתן כהנא: אני לא אמרתי שנלך עם מרצ.

מתן כהנא: אני אומר לך שאתם מובילים את המדינה לאסון.

איתן גינזבורג: תודה, חבר הכנסת הלוי, תודה חבר הכנסת כהנא.

עמית הלוי: - - - לאופוטוניסטים, שתדע את זה.

עמית הלוי: עכשיו נראה בסקרים - - - \

איתן גינזבורג: תודה רבה.

איתן גינזבורג: חברים, הדובר הבא, חבר הכנסת אחמד טיבי – לא נמצא.

איתן גינזבורג: חבר הכנסת אוסאמה סעדי.

אוסאמה סעדי: כבוד היושב-ראש, חבריי חברי הכנסת, אמרו שש"ס, יהדות התורה והליכוד יצאו, מלכיאלי, כי אנחנו מתעסקים במשחקי הטלת אשמות.

איתן גינזבורג: Blame game.

אוסאמה סעדי: Blame game – מי אשם.

אוסאמה סעדי: אני אומר לכם, אנחנו, ברשימה המשותפת, הצבענו בעד הקריאה הטרומית לפיזור הכנסת.

אוסאמה סעדי: כבוד היושב-ראש, אמרת שעכשיו הולכים לפיזור הכנסת ולא פיזור הממשלה, כי אין סיכוי לממשלה חלופית.

אוסאמה סעדי: ואני מזכיר לך שהיה לכם את זה ביד ובחרתם באופציה הזאת על אף - - -

איתן גינזבורג: לא הייתה.

אוסאמה סעדי: היה, היה, ועוד איך היה.

אוסאמה סעדי: אתה יודע שהיה והייתה תוכנית - - -

הילה שי וזאן: לא, לא היה.

איתן גינזבורג: עם מי?

איתן גינזבורג: עם אורלי לוי, עם האוזר, עם הנדל?

הילה שי וזאן: עם מי?

הילה שי וזאן: אז בלי סיסמאות.

אוסאמה סעדי: הילה, היה לכם, אתם בחרתם בדרך הזאת - -

הילה שי וזאן: בדקנו, ותאמין לי שלא רצינו את הממשלה הזאת.

אוסאמה סעדי: - - ועכשיו אתם קוצרים את מה שאתם - - -

איתן גינזבורג: חבר הכנסת סעדי, הודענו שאם היום – הנה, אני אומר לך פה – אם היום תציג אפשרות לממשלה חלופית, עכשיו, בכנסת הנוכחית, תמצאו פרטנר.

אוסאמה סעדי: עכשיו, אחרי כל מה שעשיתם, אחרי חצי שנה - - -

איתן גינזבורג: אם תציגו עכשיו, מישהו יציג פה ממשלה חלופית – בואו תציגו, תמצאו פרטנר.

אוסאמה סעדי: - - שאני אומר לך.

אוסאמה סעדי: איתן, אתה יודע שהיה לכם, ואתם בחרתם באופציה ללכת עם הליכוד על מנת לטפל בקורונה ועל מנת לטפל בתקציב - -

הילה שי וזאן: בוא תגיד עכשיו, עכשיו.

הילה שי וזאן: למה - - - ?

אוסאמה סעדי: - - והאמנתם לביבי נתניהו.

אוסאמה סעדי: אתה יודע, עכשיו שמעתי את מיקי זוהר ושמעתי גם את ראש הממשלה לפני כמה ימים – שום מילה על תקציב.

אוסאמה סעדי: שום מילה.

אוסאמה סעדי: הוא רוצה לטפל בקורונה, הוא רוצה לטפל במובטלים, הוא רוצה לטפל במיליון מובטלים, הוא רוצה לטפל בכול, אבל בנאום שלו – מילה אחת לא הייתה על תקציב, וכששאלו אותו על תקציב הוא לא ענה.

אוסאמה סעדי: טלי, איך אפשר לנהל מדינה עם תקציב משנת 2018?

אוסאמה סעדי: על 2018?

טלי פלוסקוב: אם שאלת אותי, אני אשיב לך.

אוסאמה סעדי: תענו לציבור, לא לי, כי אנחנו לא בכיס, לא שלכם ולא שלהם.

אוסאמה סעדי: אנחנו בכיס של הציבור שבחר אותנו, והציבור שבחר אותנו – ביום שבת היינו בכנס עם בעלי מסעדות בצפון, ערבים ויהודים, הם על סף קריסה.

אוסאמה סעדי: כששאלתי את יואב קיש, סגן שר הבריאות במליאה, הוא אומר: הם בסוף בסוף בסוף.

אוסאמה סעדי: מתי בסוף?

אוסאמה סעדי: כשיגיעו החיסונים, אינשאללה, אולי במרץ, אולי באפריל.

אוסאמה סעדי: זו התשובה שאנחנו נותנים למובטלים האלה, מיליון מובטלים?

טלי פלוסקוב: אז בוא נקבור את האנשים.

טלי פלוסקוב: על מה אתה מדבר?

טלי פלוסקוב: סגרו את זה כי הם נהנים מזה?

טלי פלוסקוב: לא, אני רוצה להבין, אוסאמה.

טלי פלוסקוב: כי בא לנו לסגור?

אוסאמה סעדי: טלי, אני אומר לך, איפה שאפשר לפתוח בערים ויישובים יהודים – צריך לפתוח.

טלי פלוסקוב: אבל הנה, אנחנו את התוצאות של הפתיחה.

טלי פלוסקוב: כבר רואים את זה.

אוסאמה סעדי: אבל אתם לא פותחים בכלל.

אוסאמה סעדי: פתחתם באילת, בלי מסעדות.

אוסאמה סעדי: מה ההבדל בין מסעדה בתוך בית מלון לבין מסעדה רגילה?

אוסאמה סעדי: אני לא מבין את זה.

אוסאמה סעדי: אני אומר לך, אדוני היושב-ראש, גם לכם – רם שפע, תשמע אותי – מה שהיה אתמול בוועדה לבחירת שופטים זו שערורייה אחת גדולה, ואתם ממשיכים ומכתימים שופט שעובד במערכת יותר מ-15 שנה, מחרימים ועדה.

אוסאמה סעדי: כמו שאתם לא ממנים, לא פרקליט מדינה, לא מפכ"ל - - -

איתן גינזבורג: אתה מדבר על שתי נציגות שהחרימו.

אוסאמה סעדי: וגם האוזר.

אוסאמה סעדי: אני מבין את רגב ואת אוסנת מארק – אני לא מצדיק מבין אותן ולא מצדיק אותן.

אוסאמה סעדי: להחרים ועדה שמינתה יותר מ-60 שופטים בגלל שופט אחד שמכתימים אותו.

אוסאמה סעדי: למה?

אוסאמה סעדי: כי הוא אנטי ציוני?

אוסאמה סעדי: מה זה, אתם מבקשים משופט להיות ציוני?

אוסאמה סעדי: מה זה?

מתן כהנא: בטח.

הילה שי וזאן: ברור, מה זאת אומרת?

אוסאמה סעדי: אנטי ציוני?

הילה שי וזאן: למה, - - -

איתן גינזבורג: חברים, באמת.

איתן גינזבורג: חברי הכנסת וזאן וכהנא, תודה רבה.

אוסאמה סעדי: ציוני?

אוסאמה סעדי: בדקתם את כל השופטים?

אוסאמה סעדי: אנטי ציוני?

הילה שי וזאן: לא מכיר במדינה – לא יהיה.

אוסאמה סעדי: הוא מכיר ביהודית ודמוקרטית.

אוסאמה סעדי: יש תנאי כזה, שהמדינה היא ציונית?

הילה שי וזאן: אז שלא יהיה שופט, אין בעיה.

אוסאמה סעדי: אני לא מבין את זה.

אוסאמה סעדי: הילה, את רואה מה זה?

אוסאמה סעדי: אתם, כחול לבן - - -

איתן גינזבורג: חברים, קצת גלשנו.

איתן גינזבורג: סעדי, משפט אחרון.

אוסאמה סעדי: זה שופט שעובד במערכת יותר מ-15 שנה, לקחו פסק דין אחד שהוא קיבל – אוי ואבוי, ריבונו של עולם – הוא קיבל תביעה של פלסטיני נגד המדינה.

אוסאמה סעדי: אתם יודעים כמה שופטים יהודים קיבלו תביעות נגד המדינה ופסקו פיצויים?

אוסאמה סעדי: לא שמעתי אף אחד מכם מצייץ.

אוסאמה סעדי: כל הכבוד לוועדה שאתמול – ואני מברך את כבוד שר המשפטים, שעמד עם המערכת ומינו 60 שופטים.

מתן כהנא: בדיון מעמיק של שתי דקות על כל שופט.

מתן כהנא: דיון מעמיק מאוד.

מתן כהנא: הכול מסחרה.

איתן גינזבורג: תודה רבה, חבר הכנסת סעדי.

אוסאמה סעדי: ולכן אני אומר לך, אדוני היושב-ראש - - -

איתן גינזבורג: משפט אחרון ואנחנו עוברים הלאה.

אוסאמה סעדי: משפט אחרון.

אוסאמה סעדי: אני אומר, כאופוזיציה, אנחנו רוצים לקצר את חייה של הממשלה הזאת, של ראש הממשלה הזה, שהוא המאסטרו של הגזענות, של ההסתה, של ההדרה, של הדה-לגיטימציה נגד הציבור הערבי, ואנחנו רוצים באמת לטפל בבעיות הכואבות של הציבור הערבי – תכנון בנייה, הפשע.

אוסאמה סעדי: יותר מ-102 הרוגים – 102 הרוגים – בציבור הערבי.

איתן גינזבורג: תודה רבה.

אוסאמה סעדי: בעניין הטכני – הרי מיקי זוהר, אמרת לו את זה והייתי בכנסת ה-21, הוא הביא את החוק הזה - -

איתן גינזבורג: אחרי 40 יום.

אוסאמה סעדי: הוא היה יו"ר הוועדה, הוא ניהל את זה, ולא שמעתי אף אחד מכם שצייץ שצריך ועדת חוקה.

אוסאמה סעדי: עם כל הכבוד – ואני חבר בוועדת החוקה, ויש לי את הכבוד ולנהל דיונים כאלה – אבל אתם קבעתם את זה.

אוסאמה סעדי: זה בוועדת הכנסת.

טלי פלוסקוב: אמרנו שאין לנו בעיה.

אוסאמה סעדי: אין לכם בעיה כי אין לכם רוב.

איתן גינזבורג: תודה רבה.

איתן גינזבורג: חבר הכנסת עוזי דיין, בבקשה.

עוזי דיין: תודה, היושב-ראש.

עוזי דיין: הבחירות עכשיו הן, לדעתי, אסון לעם ואסון לחברה.

עוזי דיין: זה רע לבריאות, זה רע לפרנסה, זה רע ללכידות של החברה הישראלית, שגם כך היא במצב רע מאוד.

עוזי דיין: לכן כל מי שיצביע בעד פיזור הכנסת מצביע בעצם נגד טובת העם וטובת החברה בישראל.

עוזי דיין: באיזו ועדה זה יהיה – זה לא משנה.

איתן גינזבורג: תודה.

איתן גינזבורג: חבר הכנסת סמי אבו שחאדה, בבקשה.

סמי אבו שחאדה: תודה, אדוני היושב ראש.

סמי אבו שחאדה: לי באמת קשה כל פעם להבין את התנהלות הממשלה, כאשר ברגעי משבר כולם באים להגיד מה יותר טוב לערבים.

סמי אבו שחאדה: היום הפתיע אותי הערבי עם שנאה עצמית, שנקרא מכלוף, שכל פעם מפתיע אותי מחדש.

סמי אבו שחאדה: הולך, מוביל את חוק הלאום, מוביל את קמיניץ, מתעלם מהבעיה הכי חשובה לחברה הערבית, שזאת בעיית הפשיעה המאורגנת.

סמי אבו שחאדה: יש לו את הכול ביד כבר כמה שנים, והוא יכול היה לעשות שינויים רציניים ומשמעותיים, ופתאום בא בצורה יהירה ומזלזלת להסביר לציבור הערבי מה עושה ההנהגה שלו.

סמי אבו שחאדה: קשה לי להבין את ההתנהגות הזאת, רק שאני רואה אותה קורית כל הזמן.

סמי אבו שחאדה: אני רואה ראש ממשלה שמסית נגדנו כבר כמה שנים ואומר: תומכי טרור ושטויות אחרות.

סמי אבו שחאדה: ברגע שהוא רוצה להציל את עצמו, הוא מנסה למצוא פתרונות במשותפת.

סמי אבו שחאדה: ויש גם כאלה אחרים, שיכלו להיות ראשי ממשלה, ובגלל שהמשותפת, יש בה ערבים, אז הם החליטו שלא.

סמי אבו שחאדה: הם מתביישים בגזענות שלהם לאחר מכן – זה טוב, לא רע, אני רוצה דווקא שכל מי שבכנסת יתבייש בגזענות שלו.

סמי אבו שחאדה: זו התקדמות מאוד טובה, אני מקווה שהיא תעבור גם למפלגות אחרות.

סמי אבו שחאדה: יש כאלה שעדיין מתגאים בגזענות שלהם בכנסת הזאת.

סמי אבו שחאדה: אנחנו לא דואגים מהבחירות.

סמי אבו שחאדה: אנחנו סומכים על הציבור שלנו, אנחנו יודעים איך לעבוד בתוך הציבור שלנו.

סמי אבו שחאדה: אין סיבה להעביר את זה מוועדת הכנסת לוועדה אחרת.

סמי אבו שחאדה: לא נטען פה שום טיעון הגיוני, סביר, למה צריך להעביר את זה לוועדה אחרת.

סמי אבו שחאדה: אם זה כבר הרגל בשנים האחרונות שזה יהיה בכנסת – אנחנו בעד שזה יהיה בוועדת הכנסת, ונשמח מאוד, ברגע שאנשים מדברים ומנסים לפנות לציבור שלנו, שיהיו קצת יותר צנועים ויתביישו קצת בגזענות שלהם.

סמי אבו שחאדה: תודה.

איתן גינזבורג: תודה רבה.

איתן גינזבורג: חברת הכנסת פלוסקוב.

טלי פלוסקוב: תודה, אדוני היושב-ראש.

טלי פלוסקוב: לא תכננתי לדבר, אבל אחרי כל מה ששמעתי אמרתי שאני חייבת להגיד כמה מילים.

טלי פלוסקוב: כל מה ששמעתי פה: בגלל; בגלל הממשלה הזאת.

טלי פלוסקוב: כל דבר רע שקרה במדינה שלנו ובעולם כולו – יש אדם אחד שאשם, וזה בנימין נתניהו וזאת ממשלת ישראל.

טלי פלוסקוב: הכול בגלל הממשלה.

טלי פלוסקוב: ואני רוצה להגיד לכם משהו אחר.

טלי פלוסקוב: אני רוצה להראות לכם – ואמר פה ידידי עמית הלוי: בזכות הממשלה הזאת, רבותיי, יש לנו לא הרבה, ברוך השם – כל אחד, כמובן, כואב – אנשים שנפטרו מקורונה; בזכות האנשים האלה יש לאנשים שלנו ביטחון תזונתי; בזכות הממשלה הזאת הכלכלה שלנו עדיין הולכת קדימה ומעריכים אותה - - -

סמי אבו שחאדה: לנו אין ביטחון אישי.

טלי פלוסקוב: אל תפריע לי, בבקשה, אדוני.

טלי פלוסקוב: אני הפרעתי לך?

סמי אבו שחאדה: לנו אין ביטחון אישי.

טלי פלוסקוב: אני הפרעתי לך, אדוני?

טלי פלוסקוב: אני הפרעתי לך?

טלי פלוסקוב: אז בבקשה.

סמי אבו שחאדה: עכשיו כן.

סמי אבו שחאדה: אני אומר: לנו אין ביטחון אישי.

איתן גינזבורג: לא לא, לא להפריע.

טלי פלוסקוב: בזכות הממשלה הזאת, אני חוזרת ואומרת, אנחנו נמצאים על הבמה הבין-לאומית במקומות מאוד גבוהים.

סמי אבו שחאדה: הכיבוש האחרון.

טלי פלוסקוב: אדוני, אל תפריע לי.

טלי פלוסקוב: אני אף פעם לא הפרעתי לך.

טלי פלוסקוב: ובזכות הממשלה הזאת והעומד בראשה המדינה שלנו עומדת במקום מאוד גבוה, אבל לא בתוך המדינה אלא מחוצה לה.

טלי פלוסקוב: מכבדים אותנו שם, ואנחנו רואים את זה בכל מקום.

טלי פלוסקוב: מי שלא רואה – הוא עיוור או פשוט לא רוצה לראות, כי כל מה שיש לכם זה מה לא טוב.

טלי פלוסקוב: אם נתניהו נתן 10,000 שקל מענק – זה לא מספיק, אם אני הייתי שם הייתי נותן 20,000 שקל; אם נתניהו עוזר לאנשים שהם ללא עבודה – כי מה לעשות, נכון, הרבה אנשים היום נמצאים ללא עבודה – רק מסיבה אחת, ואני חוזרת ואומרת: רק מסיבה אחת – כדי לשמור על הבריאות שלהם, כדי לשמור על החיים שלהם, כדי שכמה שיותר אנשים יעברו את הקורונה ויישארו בחיים.

טלי פלוסקוב: לא המצאנו את זה, אין ספרי לימוד שיכולנו ללמוד את זה מראש.

טלי פלוסקוב: למדנו על הטעויות שעשינו, וכולם ככה, לא רק אנחנו.

טלי פלוסקוב: אבל אנחנו טועים ומתקנים, והיום הרבה פחות טעויות.

טלי פלוסקוב: מי שחושב שאפשר לפתוח את כולם – הוא טועה.

טלי פלוסקוב: אל תחשבו שאנחנו לא רוצים.

טלי פלוסקוב: גם אנחנו רוצים; גם אנחנו רוצים לפתוח את הכול ולתת לציבור את הכול – ספורט, ברכות, קניות – וטוב שיש אנשים שרצים ללכת קניות.

טלי פלוסקוב: זה טוב, זה אומר שיש לאנשים במה לקנות, וזו המטרה שלנו.

טלי פלוסקוב: אבל כל צעד שנעשה היום נמצא באחריות של שר הבריאות וראש הממשלה, ולכן אני מברכת אותם על ההחלטות, למרות שההחלטות קשות, כי אחר כך הציבור יגיע ויגיד: הוא אשם.

טלי פלוסקוב: לא יגידו שאתם אשמים, לא אנחנו, חברי הכנסת, שמקבלים החלטה.

טלי פלוסקוב: לא, בנימין נתניהו אשם בכול.

טלי פלוסקוב: אז אני אגיד תודה לבנימין נתניהו על זה שהוא הציל את החיים, את הכלכלה ואת המדינה שלנו.

קריאה: את לא יכולה להגיד את זה.

טלי פלוסקוב: אני יודעת שאתה לא אוהב את זה, אבל הייתי חייבת להגיד, כי השחרתם את הכול, את הכול, וזה לא ככה, זאת לא התמונה הנכונה.

טלי פלוסקוב: יש הרבה אנשים שמעריכים את העבודה של הממשלה ושל מי שעומד בראשה.

איתן גינזבורג: תודה רבה.

איתן גינזבורג: חבר הכנסת מיכאל מלכיאלי.

מיכאל מלכיאלי: תודה רבה, אדוני היושב-ראש.

מיכאל מלכיאלי: לא כל יום יוצא שוועדה בכנסת מתכנסת על מנת לקבוע ישיבה וועדה לפיזור הכנסת.

מיכאל מלכיאלי: אני חושב שזה יום מאוד מאוד עצוב.

מיכאל מלכיאלי: אני אומר לך, אדוני היושב-ראש, שאתה – לפי מה שמסתמן, קידום החוק הזה ייפול לוועדה שלך.

מיכאל מלכיאלי: יש טענות, אתם אומרים טענות.

מיכאל מלכיאלי: אני לא כל כך בקיא בכל הפרטים, אולי יש עליהן תשובות – לא יודע.

מיכאל מלכיאלי: אני כן רוצה להגיד לך דבר אחד: שעל שולחנך ועל שולחן הוועדה יש הצעת חוק לפיזור הכנסת, שמאות אלפי אנשים מסתכלים עלינו ואומרים: הקבוצה הזאת – בלי חלוקה לקואליציה ואופוזיציה, כולנו – קבוצה של אנשים לא נורמליים.

מיכאל מלכיאלי: כועסים עלינו – עליי, עליך, על כולם – מאוד מאוד, בלי חלוקה של קואליציה ואופוזיציה.

מיכאל מלכיאלי: יש אלפי אנשים שהעסקים שלהם נסגרים; יש אלפי אנשים שאין להם ביטחון מה יקרה אתם בחודש הבא, איך הם יפרנסו, איך יאכילו את הילדים שלהם, ואנחנו משתעשעים פה בהצעת חוק – כאילו עוד הצעת חוק – של פיזור הכנסת.

הילה שי וזאן: מה אתה מציע לעשות?

מיכאל מלכיאלי: אם היה לי הפתרון, הייתי מציע למנהיגים והכול היה בסדר.

מיכאל מלכיאלי: כנראה שאין לי.

מיכאל מלכיאלי: דבר אחד אני יודע – שהדבר הזה חייב לרדת מהשולחן, כי העם ששלח אותנו לפה, שמביא בנו עכשיו בוועדה הזאת, אומר לנו: חבר'ה, אתם לא נורמליים.

מיכאל מלכיאלי: בלי חלוקה לקואליציות – גם אני, כולנו.

הילה שי וזאן: בוא נראה את המציאות, הרי גם בפברואר לא יהיה לך תקציב.

הילה שי וזאן: יהיה לך רק - - - לרוה"מ בלי תקציב, אז מה זה משנה.

מיכאל מלכיאלי: אז משרד האוצר וגורמי המקצוע יצטרכו לשבור את ראש מה עושים.

הילה שי וזאן: מה זה ישברו את הראש?

הילה שי וזאן: אשמח לדעת מה ההצעה.

מיכאל מלכיאלי: אבל ללכת עכשיו – אנחנו, בידיים שלנו – ולקדם הצעת חוק, לקחת 3–4 מיליארדי שקלים ולשים אותם בפח במקום לעזור לעצמאים, לאנשים החלשים באמת, אנשים שלא יודעים מה יקרה אתם מחר בבוקר, זה טירוף.

הילה שי וזאן: סיסמאות.

מיכאל מלכיאלי: לא, זה לא סיסמאות, כי הכנסתי - - -

הילה שי וזאן: אז אני שואלת: מה אתה מציע?

מיכאל מלכיאלי: אני, בשונה מרוב הדוברים לפניי, לא אמרתי על כחול לבן.

מיכאל מלכיאלי: דיברתי על כולנו, דיברתי על מלכיאלי - עלי.

מיכאל מלכיאלי: דיברתי על כולנו, אמרתי: רבותיי, אם מסתכלים - - -

הילה שי וזאן: מדהים.

הילה שי וזאן: מה עושים?

איתן גינזבורג: חברת הכנסת וזאן, תודה.

הילה שי וזאן: שי וזאן.

עוזי דיין: לא מפזרים את הכנסת.

מיכאל מלכיאלי: לא מפזרים את הכנסת.

מיכאל מלכיאלי: לפזר את הכנסת בפעם הרביעית - - -

הילה שי וזאן: ואז מה?

מיכאל מלכיאלי: עכשיו, כל כך מהר - - -

הילה שי וזאן: ואז מה?

הילה שי וזאן: כדי לשמור על הכיסא?

איתן גינזבורג: חברי הכנסת, אני מבקש לאפשר למלכיאלי לסיים את דבריו.

איתן גינזבורג: חברת הכנסת שי וזאן, תודה.

מיכאל מלכיאלי: יש כאן אנשים מבוגרים ואחראים שיצטרכו להיכנס לחדר ולקבל החלטות.

מיכאל מלכיאלי: אבל ברגע שהאיום הזה נמצא על השולחן, האנשים ששלחו אותך ואותי לכאן כועסים עלינו.

מיכאל מלכיאלי: אני חושב שהדבר המתבקש שנעשה זה לומר לאותם אנשים באמת מסכנים שמסתכלים עלינו עכשיו: לא נקדם הצעת חוק שזורקת מיליארדי שקלים לפח.

מיכאל מלכיאלי: נבקש שהכסף הזה ילך לאותם אנשים שבאמת זקוקים לזה.

מיכאל מלכיאלי: אני מקווה שהקול שלי לא יהיה קול קורא במדבר – כנראה שכן, אבל אני מקווה - - -

איתן גינזבורג: גם אני מקווה.

איתן גינזבורג: אני מקווה שיעבור תקציב במהרה בימינו, שנוכל לתפקד, שתהיה פה ממשלה שעובדת למען האזרחים בשלוש השנים הקרובות ולא באיזשהן גחמות פוליטיות.

הילה שי וזאן: אתה יכול להעביר חוקים?

מיכאל מלכיאלי: גם אני נפגע מזה.

הילה שי וזאן: תגיד לי, אתה ואני יכולים להעביר חוקים?

איתן גינזבורג: חבר הכנסת חמד עמאר.

מיכאל מלכיאלי: לא יכולים.

מיכאל מלכיאלי: גם אני נפגע מזה, יש לי הצעות חוק בהסכמה שאני לא מצליח לקדם.

איתן גינזבורג: חבר הכנסת מלכיאלי, תודה רבה.

איתן גינזבורג: חברת הכנסת שי וזאן, תודה רבה.

איתן גינזבורג: עכשיו חמד עמאר מדבר.

מיכאל מלכיאלי: יש לי הצעות שאני לא מצליח לקדם.

מיכאל מלכיאלי: אתה יודע, איתן, כמה אני מתוסכל מזה.

מיכאל מלכיאלי: רק אני אומר לעצמי: מה עדיף, שהצעות חוק שלי ייקברו או לזרוק 3 מיליארד שקל לפח.

איתן גינזבורג: תודה רבה.

איתן גינזבורג: תודה רבה.

חמד עמאר: אנחנו יושבים כאן ומתווכחים לאיזו ועדה, אני שומע את הליכוד אומר שאין לו בעיה שזה יהיה בוועדת הכנסת, אבל תדעו לכם, המצב כל כך קשה.

מיכאל מלכיאלי: אתם הצבעתם בעד, חמד.

מיכאל מלכיאלי: הצבעתם בעד.

חמד עמאר: אנחנו בעד, כן, כי הממשלה לא מתפקדת, הממשלה מכניסה אותנו מסגר לסגר.

מיכאל מלכיאלי: אבל ללכת לבחירות ולזרוק מיליארדים לפח - - -

חמד עמאר: הממשלה לא מתפקדת, מסגר לסגר.

חמד עמאר: שהעולם יבוא ללמוד איך נכנסים מסגר שני לסגר שלישי, זה מה שקורה.

מיכאל מלכיאלי: אז נזרוק עוד כסף לפח, אנשים יסגרו את העסקים.

מיכאל מלכיאלי: כן.

חמד עמאר: ממשלה שלא מתפקדת צריכה ללכת הבית.

איתן גינזבורג: חבר הכנסת מלכיאלי, תודה.

חמד עמאר: לא להמשיך לנהל את זה במשבר כזה קשה.

מיכאל מלכיאלי: חמד, אנשים כועסים עלי בדיוק כמו עליך, אותו דבר.

חמד עמאר: אנחנו במצב כל כך קשה והממשלה כאן מתווכחת?

חמד עמאר: אני שומע את כחול לבן ואני אומר: לפני פחות משנה זחלתם לממשלה.

חמד עמאר: לא הלכתם לממשלה, זחלתם לממשלה.

עוזי דיין: חמד, לא בועטים במי ששוכב על המדרכה.

עוזי דיין: זה כלל בסיסי בהומניות.

הילה שי וזאן: אין בעיה, תבעט.

הילה שי וזאן: העולם עגול.

חמד עמאר: לפני שנה ישבנו כאן והסתכלנו על כחול לבן, איך פרקה את עצמה ואיך נכנסה לממשלה בלי שום דבר.

עוזי דיין: זו לא הסוגיה כרגע.

חמד עמאר: כל מה שעניין אותם – ראש ממשלה חליפי, ראש ממשלה חליפי.

חמד עמאר: ישבנו וחוקקנו חוק, שאף אחד לא האמין בחוק הזה.

איתן גינזבורג: חבר הכנסת עמאר, גם אתה הצבעת בעד פיזור הכנסת ה-21 אחרי 40 יום, תזכור את זה.

איתן גינזבורג: גם אתה פיזרת כנסת אחרי 40 יום, בלי אפשרות שמישהו אחר יקים ממשלה, בלי אפשרות להקים ממשלה חלופית.

איתן גינזבורג: פיזרתם, פיזרתם.

חמד עמאר: הפעם יכולנו, אבל כחול לבן זחלו ורצו מהר לדאוג לעצמם לראש ממשלה חליפי, ואנחנו רואים עכשיו – לא יהיה ראש ממשלה, לא יהיה כלום.

הילה שי וזאן: סליחה, ניסינו שלוש פעמים להכריע, לא עזר.

חמד עמאר: אנחנו מתווכחים עכשיו איזו ועדה, הרי ממילא ב-23 בחודש אנחנו מתפרקים.

חמד עמאר: הכנסת תפרק את עצמה בעצמה, ואנחנו יודעים שלא נגיע לחוקק את החוק הזה כי אתה תעצור אותו כאן ותנסו עד הדקה האחרונה למשוך ולהגיע לראש הממשלה החליפי הזה וכל מה שעוצר את זה, אם להעביר תקציב או לא להעביר תקציב.

חמד עמאר: אתם לא מסתכלים על העם; תסתכלו על העם בעיניים, תשבו עם האנשים, תשמעו אותם, תשבו עם אנשי העסקים, תראו איך הם בוכים.

חמד עמאר: הרי הקורונה תישאר אתנו, לא תעזוב אותנו מחר.

חמד עמאר: בואו נלמד את העם איך להתנהג עם הקורונה, לעבור את התקופה הקשה הזאת, איך נתקדם בלי סגר לסגר.

חמד עמאר: אני חושב שמי שצריך לדון בהצעה זו ועדת הכנסת ולהביא את זה כמה שיותר מהר.

חמד עמאר: איתן, אם אנחנו מחליטים, היום אתה צריך לדאוג להביא את זה לקריאה ראשונה.

חמד עמאר: היום, לא מחר, להכין את זה לקריאה ראשונה ולהעביר את זה בכנסת.

חמד עמאר: אם אנחנו רוצים ללכת לבחירות – כמה שיותר מהר, כי העם לא יכול לסבול את זה יותר.

איתן גינזבורג: תודה רבה.

איתן גינזבורג: חבר הכנסת טופורובסקי.

בועז טופורובסקי: דברי הימים של עם ישראל יסתכלו על התקופה הזאת בבושה ובביזיון, יגידו: איך הממשלה והקואליציה הנוכחית לא ראתה את ההתנהגות שלה לעומת התנהגות דומה בימי חורבן שהיו לעם ישראל בהיסטוריה.

בועז טופורובסקי: במקום מנהיגות מחברת, מאחדת, שלוקחת אחריות, יש כאן מנהיגות מפרדת, מפלגת, שמטילה אחד על השני אחריות.

בועז טופורובסקי: אם נגזר עלינו לעשות בחירות, הבחירות צריכות להיות כמה שיותר מהר, בהקדם.

בועז טופורובסקי: איתן, אני יודע שאתה מתחייב בוועדת הכנסת לקיים את הבחירות בהקדם, במינימום עלויות, ולכן נתמוך בזה שזה יהיה בוועדת הכנסת.

איתן גינזבורג: תודה.

איתן גינזבורג: חבר הכנסת אסף זמיר, אחרון הדוברים.

אסף זמיר: תודה, יושב-ראש הוועדה, חבריי חברי הוועדה.

אסף זמיר: אני שומע פה המון היתממות ואני שומע פה המון צביעות, ושמעתי פה בעיקר אנשים שאומרים שהממשלה לא מתפקדת.

אסף זמיר: הממשלה לא לא מתפקדת, הממשלה לא קיימת.

אסף זמיר: היא לא קיימת מהיום הראשון.

אסף זמיר: זו כאילו מדינה בלי ממשלה, בלי מנגנון קבלת החלטות, בלי כלום, חודש אחרי חודש אחרי חודש.

אסף זמיר: אתה יודע, חמד, אמרתם: תלכו יחד, נבוא אתכם.

אסף זמיר: הלכנו יחד, ולא באתם.

אסף זמיר: בגלל הקורונה?

אסף זמיר: לא; בגלל השחיתות?

אסף זמיר: לא.

אסף זמיר: לא באתם - - -

חמד עמאר: יום לפני זה היושב-ראש שלך אומר: לא נכנס לממשלה.

אסף זמיר: לא הפרעתי לך.

חמד עמאר: יום לפני זה אמר שלא נכנס לממשלה, ולמחרת נכנסת לממשלה.

איתן גינזבורג: חבר הכנסת עמאר.

אסף זמיר: לא הפרעתי לך.

חמד עמאר: יום לפני.

חמד עמאר: יום לפני.

אסף זמיר: לא באתם בגלל החרדים.

אסף זמיר: כל אחד בבניין טהרן, פוסל את מי אפשר ואי-אפשר ושלושה סיבובים הלכנו בלי להקים ממשלה.

אסף זמיר: אז עשינו צעד לא פופולרי, בלשון המעטה, כי לא הייתה ברירה אחרת.

אסף זמיר: קיבלנו שותפות עם קבוצת אנשים – שמעתי קודם את מיקי זוהר, הייתי בהלם – שלא מסוגלת לחלוק ארטיק, לא את השלטון.

אסף זמיר: חצי שנה אנחנו שבויים בידי קבוצת של אנשים שמעדיפה שהמדינה הזאת תתרסק, שהכלכלה תתרסק, שבתי החולים יתמלאו, שהאמון הציבורי יישחק – כל זה כדי שחלילה לא יהיה מצב של-10 שניות הם לא יהיה לבד בשלטון.

אסף זמיר: אז אני אומר לכם:

אסף זמיר: הלוואי שיהיה תקציב והלוואי שנחזור לפסים של תפקוד, אבל כל מי שנמצא כאן בחצי השנה האחרונה שותף לממשלה לא מתפקדת או לכנסת לא מתפקדת, וכל מי שמשלה את עצמו שהדבר הזה יכול פתאום להסתדר, נחיה יחד ויהיה מדהים – חי בסרט.

אסף זמיר: לכן פה צריך לדון ואת ההחלטה צריך לקבל כאן והיום.

אסף זמיר: צריך לקדם את פיזור הכנסת הזו מהר ככל הניתן כדי לחזור לאזרחי מדינת ישראל, שיבדקו ויידעו טוב יותר מכולם מי אשם בזה שהמדינה לא מתפקדת, מי לא אשם בזה שהמדינה לא מתפקדת, ויבחרו לעצמם הנהגה חדשה, שאפשר יהיה להביע בה אמון, שאפשר יהיה לבנות מחדש את ניהול המשבר הכי גדול שידענו אי-פעם.

אסף זמיר: תודה.

איתן גינזבורג: תודה.

איתן גינזבורג: אם כך, חברים, נעבור להצבעה.

איתן גינזבורג: עומדות בפנינו שתי הצעות: להעביר את זה לוועדת החוקה, חוק ומשפט או לוועדת הכנסת.

ארבל אסטרחן: שתי הצעות חוק.

איתן גינזבורג: נכון, שתי הצעות חוק.

איתן גינזבורג: אפשר להצביע עליהן יחד?

איתן גינזבורג: טוב.

איתן גינזבורג: ככל שזה יעבור לוועדת הכנסת, נקיים דיונים כמה שיותר מהר.

איתן גינזבורג: ננסה להוסיף את מה שדיברו חברי הכנסת – הגבלת העלויות של מימון הבחירות, בחינה של כל סוגיית התעמולה ברשתות החברתיות והפייק ניוז, וכל זה יידון במסגרת הדיון.

חמד עמאר: וגם קיצור הזמן משלושה חודשים.

איתן גינזבורג: כמובן, קביעת התאריך.

איתן גינזבורג: אני מעלה את ההצעות להצבעה.

איתן גינזבורג: מי בעד העברת החוקים לוועדת הכנסת?

איתן גינזבורג: מי נגד?

איתן גינזבורג: מי נמנע?

איתן גינזבורג: בעד – 10

איתן גינזבורג: נמנעים – 1

איתן גינזבורג: בעד – 10, נגד – אין, נמנעים – אחד.

איתן גינזבורג: החוק יידון בוועדת הכנסת.

איתן גינזבורג: הנושא יובא להודעה במליאה, ואחרי המליאה אני מודיע שייתכן שנעשה דיון עוד היום.

איתן גינזבורג: נעשה רביזיה.

אלעזר שטרן: רביזיה.

איתן גינזבורג: תודה, אני נועל את הישיבה.